
Uznesenie Okresný súd Galanta vo veci starostlivosti súdu o maloleté dieťa: A. B., nar. XX.XX.XXXX, trvale bytom C., toho času D. E. F., G. H. XX, F., v konaní zastúpené kolíznym opatrovníkom Úradom práce, sociálnych vecí a rodiny Galanta, dieťa rodičov – matky: A. B., nar. XX.XX.XXXX, trvale bytom Sereď a otca: I. B., nar. XX.XX.XXXX, trvale bytom I., o návrhu Úradu práce, sociálnych vecí a rodiny Galanta na nariadenie neodkladného opatrenia a o návrhu na uloženie výchovného opatrenia, takto rozhodol: I. Súd nariaďuje neodkladné opatrenie, ktorým dočasne zveruje maloleté dieťa A. B., nar. XX.XX.XXXX za účelom zabezpečenia úpravy rodinných a sociálnych pomerov maloletého dieťaťa do starostlivosti J. I. K. G. L. K. C., E. XXX/X, XXX XX K. C., a to v trvaní 6 mesiacov odo dňa umiestnenia. II. Súd ukladá D. E. F., G. H. XX, F. povinnosť odovzdať maloleté dieťa do starostlivosti J. I. K. G. L. K. C., E. XXX/X, XXX XX K. C.. III. Súd ukladá Úradu práce, sociálnych vecí a rodiny Galanta zabezpečiť umiestnenie maloletého dieťaťa do starostlivosti J. I. K. G. L. K. C., E. XXX/X, XXX XX K. C.. odôvodnenie: 1. Návrhom doručeným Okresnému súdu Galanta dňa 09.06.2025 sa Úrad práce, sociálnych vecí a rodiny Galanta domáhal vydania neodkladného opatrenia, ktorým by súd umiestnil maloleté dieťa do starostlivosti J. I. K. G. L. K. C., E. XXX/X, XXX XX K. C.. 2. Navrhovateľ svoj návrh odôvodnil tým, že dňa 30.05.2025 bolo na ÚPSVaR Galanta doručené oznámenie o narodení maloletej A.. Matka maloletého dieťaťa porodila dňa 30.05.2025 o 07:43 hod. maloleté dieťa. Maloletá bola narodená z nesledovanej gravidity, v laboratórnych parametroch matky boli prítomné drogy. K ich užívaniu sa matka aj priznala. Uviedla, že aj počas tehotenstva ich užívala. Dňa 06.06.2025 bola navrhovateľovi doručená správa z D. E. F. o zdravotnom stave maloletého dieťaťa, v ktorej je uvedené, že aktuálne 8 dňové dieťa, nesledovaná gravidita, v moči dieťaťa pozitívny nález na amfetamíny a metamfetamíny, narodené sekciou, nekriesené, donosené, eutrofické. Bezprostredná popôrodná adaptácia dobrá. Dieťa je toho času stabilizované. Dňa 03.06.2025 sa na ÚPSVaR Galanta, pracovisko C. dostavil pán F. E., súčasný partner matky maloletého dieťaťa, ktorý uviedol, že matka maloletého dieťaťa s ním žije v spoločnej domácnosti cca 5 rokov, z domácnosti striedavo odchádzala a prichádzala, podľa toho ako jej to vyhovovalo. Taktiež uviedol, že sa necíti byť biologickým otcom maloletého dieťaťa a matke nevie pomôcť so starostlivosťou a výchovou o maloleté dieťa. Podľa jeho slov matka maloletého dieťaťa požíva nepravidelne alkohol, pracuje príležitostne – roznáša letáky. Nakoniec uviedol, že je zamestnaný v I. F., pracuje cez víkendy a zarobí cca 800,- Eur a tiež, že v domácnosti je všetko pripravené na príchod maloletého dieťaťa. Dňa 03.06.2025 navrhovateľ kontaktoval starú matku zo strany otca maloletého dieťaťa, ktorý je zapísaný v rodnom liste, pani M. G. B., ktorá uviedla, že so svojim manželom nevie zabezpečiť starostlivosť o ďalšie maloleté dieťa matky, nakoľko má v starostlivosti maloletú N., ktorá je dieťaťom matky. Maloletá N., nar.
XX.XX.XXXX bola rozsudkom Okresného súdu Zvolen č.k. 10P/38/2022-161 zo dňa 27.10.2022 zverená do spoločnej náhradnej osobnej starostlivosti starým rodičom zo strany otca. Predmetný rozsudok nadobudol právoplatnosť dňa 07.12.2022. Ďalej uviedla, že otec maloletého dieťaťa býva podľa jej slov niekde na ubytovni v E.. Bližšiu adresu uviesť nevedela. Matka maloletého dieťaťa telefonicky dňa 04.06.2025 navrhovateľovi oznámila, že nedá súhlas na osvojenie maloletého dieťaťa a nakoniec uviedla, že sa skontaktovala so svojou matkou. Podľa nej dňa 04.06.2025 odchádza bývať k nej a jej matka jej pomôže vychovávať maloleté dieťa. Dňa 05.06.2025 navrhovateľ kontaktoval starú matku maloletého dieťaťa zo strany matky. Stará matka uviedla, že má v náhradnej osobnej starostlivosti maloletú A. O., nar. XX.XX.XXXX, ktorá bola jej bola zverená na základe rozsudku Okresného súdu Zvolen č.k. 10P/32/2022-148 zo dňa 28.11.2022. Predmetný rozsudok nadobudol právoplatnosť dňa 11.02.2023. Otec maloletej A. je užívateľom drog aj v súčasnosti a že jej matka maloletého dieťaťa uviedla, že chce ísť bývať k nej do domácnosti spolu s maloletým dieťaťom. Stará matka k tomu uviedla, že ona už nezvládne starostlivosť o ďalšie dieťa v jej domácnosti a že jej matka maloletého dieťaťa povedala, že pôjde bývať k bratovi. Ku dňu 09.06.2025 sa maloleté dieťa nachádza v starostlivosti D. E. F. na pediatrickom oddelení. Na základe vyššie uvedeného matka maloletého dieťaťa nevie zabezpečiť maloletému dieťaťu adekvátnu starostlivosť primerane k veku a potrebám a matka maloletého dieťaťa toho času nemá vytvorené vhodné podmienky pre ďalší zdravý psychický a fyzický vývin maloletého dieťaťa. Na základe zisťovania oddelenia sociálnoprávnej ochrany a sociálnej kurately navrhovateľovi nie je známa žiadna vhodná osoba, ktorej by mohlo byť maloleté dieťa zverené do náhradnej osobnej starostlivosti. 3. Súd sa pred rozhodnutím o návrhu navrhovateľa na nariadenie neodkladného opatrenia oboznámil s obsahom návrhu na nariadenie neodkladného opatrenia ako aj s listinnými dôkazmi k nemu pripojenými, a to najmä s rodným listom maloletého dieťaťa a tiež so súhlasom Centra pre deti a rodiny K. C. s prijatím maloletého dieťaťa. 4. Maloletá A. pochádza z manželského vzťahu rodičov, pričom výkon práv a povinností rodičov k maloletému dieťaťu doposiaľ súdom upravený nebol. 5. Z obsahu emailu centra pre deti a rodiny zo dňa 06.06.2025 vyplýva, že na základe žiadosti navrhovateľa centrum vyslovilo svoj súhlas s umiestnením maloletého dieťaťa do ich starostlivosti. 6. Podľa § 2 ods. 1 zákona č. 161/2015 Z. z. Civilný mimosporový poriadok (ďalej len „CMP“), na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 7. Podľa § 367 ods. 1 CMP, neodkladným opatrením môže súd nariadiť, aby ten, kto má maloletého dočasne pri sebe, maloletého dočasne odovzdal do starostlivosti toho, koho označí súd, alebo do striedavej osobnej starostlivosti. 8. Podľa § 367 ods. 2 CMP, ak súd neodkladným opatrením nariadi odovzdanie maloletého do starostlivosti zariadenia na výkon rozhodnutia súdu, určí zároveň čas trvania neodkladného opatrenia, a to najdlhšie na šesť mesiacov. 9. Podľa § 367 ods. 3 CMP, o návrhu na nariadenie neodkladného opatrenia rozhodne súd najneskôr do siedmich dní od doručenia návrhu. V tejto lehote súd uznesenie vyhotoví. 10. Podľa § 367 ods. 4 CMP, uznesenie o nariadení neodkladného opatrenia je vykonateľné vyhlásením; ak sa nevyhlasuje, je vykonateľné, len čo bolo vyhotovené. 11. Podľa § 324 ods. 1 zákona č. 160/2015 Z. z. Civilný sporový poriadok (ďalej len „CSP“), pred začatím konania, počas konania a po jeho skončení súd môže na návrh nariadiť neodkladné opatrenie. 12. Podľa § 324 ods. 2 CSP, na konanie o návrhu na nariadenie neodkladného opatrenia je príslušný okresný súd. 13. Podľa § 324 ods. 3 CSP, neodkladné opatrenie súd nariadi iba za predpokladu, ak sledovaný účel nemožno dosiahnuť zabezpečovacím opatrením.
14. Podľa § 325 ods. 1 CSP, neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 15. Podľa § 326 ods. 1 CSP, v návrhu na nariadenie neodkladného opatrenia sa popri náležitostiach žaloby podľa § 132 uvedie opísanie rozhodujúcich skutočností odôvodňujúcich potrebu neodkladnej úpravy pomerov alebo obavu, že exekúcia bude ohrozená, opísanie skutočností hodnoverne osvedčujúcich dôvodnosť a trvanie nároku, ktorému sa má poskytnúť ochrana a musí byť z neho zrejmé, akého neodkladného opatrenia sa navrhovateľ domáha. 16. Podľa § 326 ods. 2 CSP, k návrhu musí navrhovateľ pripojiť listiny, na ktoré sa odvoláva. 17. Podľa § 328 ods. 1 CSP, ak súd nepostupoval podľa § 327, nariadi neodkladné opatrenie, ak sú splnené podmienky podľa § 325 ods. 1, inak návrh na nariadenie neodkladného opatrenia zamietne. 18. Podľa § 329 ods. 1 CSP, súd môže rozhodnúť o návrhu na nariadenie neodkladného opatrenia aj bez výsluchu a vyjadrenia strán a bez nariadenia pojednávania. Ak rozhoduje odvolací súd o odvolaní proti uzneseniu o zamietnutí neodkladného opatrenia, umožní sa protistrane vyjadriť k odvolaniu a k návrhu na nariadenie neodkladného opatrenia. 19. Podľa § 329 ods. 2 CSP, pre neodkladné opatrenie je rozhodujúci stav v čase vydania uznesenia súdu prvej inštancie. 20. Podľa § 330 ods. 1 CSP, súd môže určiť, že neodkladné opatrenie bude trvať len po určený čas. 21. Podľa § 30 ods. 1 zákona č. 305/2005 Z. z. o sociálnoprávnej ochrane detí a sociálnej kuratele, ak súd rozhodol o nariadení ústavnej starostlivosti, neodkladného opatrenia alebo o uložení ochrannej výchovy alebo výchovného opatrenia, orgán sociálnoprávnej ochrany detí a sociálnej kurately zabezpečuje v spolupráci s rodičmi dieťaťa alebo osobou, ktorá sa osobne stará o dieťa, a zariadením, v ktorom sa vykonáva ústavná starostlivosť, ochranná výchova, neodkladné opatrenie alebo výchovné opatrenie, určeným v rozhodnutí súdu (ďalej len "zariadenie na výkon rozhodnutia súdu"), umiestnenie dieťaťa do tohto zariadenia. 22. Jedným z procesných inštitútov, ktorý umožňuje poskytnúť ochranu porušeným alebo ohrozeným subjektívnym právam, je neodkladné opatrenie. Pred nariadením neodkladného opatrenia nemusí byť nárok dokázaný, musí byť však osvedčený. Už v návrhu na jeho vydanie musí byť zrejmé trvanie nároku, ktorému sa má poskytnúť ochrana a musia byť opísané rozhodujúce skutočnosti odôvodňujúce potrebu neodkladnej úpravy pomerov a skutočnosti hodnoverne osvedčujúce dôvodnosť a trvanie nároku, ktorému sa má poskytnúť ochrana. Danosť právneho záujmu sa skúma so zreteľom na splnenie predpokladov opodstatnenosti takéhoto súdneho rozhodnutia, avšak dominuje predovšetkým osvedčenie toho, že nariadením neodkladného opatrenia sa dosiahne účel ochrany poskytovanej súdom v konaní. Aj pri splnení formálnych predpokladov pre nariadenie neodkladného opatrenia súd musí zvažovať, či v prípade jeho nariadenia nedôjde k nevyváženému zásahu do vzťahov účastníkov konania alebo tretích osôb. Pre rozhodnutie súdu o neodkladnom opatrení je rozhodujúci stav v čase vydania rozhodnutia. 23. Súd na základe zisteného skutkového i právneho stavu dospel k záveru, že sú dané dôvody na nariadenie neodkladného opatrenia, na základe ktorého sa maloleté dieťa dočasne umiestni do starostlivosti J. I. K. G. L. K. C., E. XXX/X, XXX XX K. C. (ďalej len „Centrum“). Z podaného návrhu navrhovateľa ako aj z jeho príloh vyplýva, že rodičia momentálne nemajú zabezpečené vhodné podmienky pre návrat maloletého dieťaťa do biologickej rodiny. Navrhovateľ v rámci šetrenia nenašiel žiadnu vhodnú osobu, ktorá by mohla zabezpečovať starostlivosť o maloleté dieťa a sami rodičia nedokážu zabezpečiť adekvátnu starostlivosť o svoje maloleté dieťa primerane jeho potrebám. Maloleté dieťa nemá vytvorené vhodné podmienky pre jeho ďalší zdravý psychický a fyzický vývin. 24. Vzhľadom na vyššie uvedené zistené skutočnosti je potrebné ustáliť, že rodičia nevedia zabezpečiť maloletému dieťaťu adekvátnu starostlivosť primerane k jeho veku a potrebám. Otec uvedený v rodnom liste podľa tvrdenia jeho matky by mal bývať niekde na ubytovni v E.. Matka sa priznala k užívaniu
drog a matka nevie zabezpečiť maloletému dieťaťu adekvátnu starostlivosť primerane k jeho veku a potrebám a toho času nemá vytvorené vhodné podmienky pre jeho ďalší zdravý psychický a fyzický vývin. Na základe zisťovania navrhovateľa nie je známa žiadna vhodná osoba, ktorá by mala záujem zabezpečovať starostlivosť o maloleté dieťa a mohlo by jej byť maloleté dieťa zverené do náhradnej osobnej starostlivosti. Z vykonaných šetrení a z rozhovorov je potrebné usúdiť, že maloleté dieťa u rodičov nemá vytvorené podmienky pre jeho ďalší zdravý psychický a fyzický vývin. Centrum úradu dňa 06.06.2025 oznámilo, že súhlasia s prijatím maloletého dieťaťa do ich zariadenia. Na základe uvedených dôvodov mal súd za to, že umiestnenie maloletého dieťaťa do centra je v jeho najlepšom záujme za účelom zabezpečenia úpravy rodinných a sociálnych pomerov maloletého dieťaťa. Vzhľadom na uvedené mal súd za osvedčené, že je tu potreba takéhoto neodkladného opatrenia a videl ako najvhodnejší spôsob umiestniť maloleté dieťa do starostlivosti centra, kde mu bude poskytnutá ochrana a zdravý vývoj. 25. Vzhľadom na vyššie uvedené skutočnosti a citované zákonné ustanovenia rozhodol súd tak, ako je uvedené vo výroku tohto uznesenia, dočasne zveril maloleté dieťa do starostlivosti centra, a to v trvaní 6 mesiacov odo dňa umiestnenia a uložil povinnosť odovzdať maloleté dieťa do starostlivosti tohto centra. 26. Súd zároveň v zmysle ustanovenia § 30 ods. 1 zákona č. 305/2005 Z. z. o sociálnoprávnej ochrane detí a o sociálnej kuratele uložil Úradu práce, sociálnych vecí a rodiny Galanta povinnosť zabezpečiť umiestnenie maloletého dieťaťa do starostlivosti centra. 27. Toto uznesenie je v zmysle ustanovenia § 367 ods. 4 CMP vykonateľné, len čo bolo vyhotovené. Poučenie: Proti tomuto rozhodnutiu je možné podať odvolanie na Okresnom súde Galanta v lehote do 15 dní odo dňa jeho doručenia. V odvolaní sa popri všeobecných náležitostiach podania ako ktorému súdu je určené, kto ho robí, ktorej veci sa týka, čo sa ním sleduje, podpis, v prebiehajúcom konaní spisová značka tohto konania, uvedie aj to, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). V prípade, že povinný dobrovoľne neplní čo mu ukladá vykonateľné rozhodnutie, môže oprávnený podať návrh na vykonanie exekúcie podľa zákona č. 233/1995 Z.z., a v prípade, že ide o rozhodnutie o starostlivosť o maloletého, styk s maloletým alebo iná ako peňažná povinnosť vo vzťahu k maloletému návrh na súdny výkon rozhodnutia podľa štvrtej časti CMP.

